Kollár, Boris, predseda NR SR (2022-09-27):
Ďakujem pekne. Vážené dámy, vážení páni, budem sa snažiť byť korektný a osobne nikoho nenapádať, ale tu si musíme uvedomiť, pán predseda, budem možno trošku reagovať na vás v mojej rozprave, že buď chceme pomôcť ľuďom, podnikom, všetkým podnikateľom, všetkým organizáciám, ktorí proste dnes ich likvidujú tieto vysoké ceny elektrickej energie. Buď chceme pomôcť školám, buď chceme a sme za to, aby nezatvorili 17. novembra všetky vysoké školy kvôli energiám, aby nemuseli byť nejaké prázdniny zase, dištančné vyučovania. Buď chceme pomôcť zdravotníckym zariadeniam, alebo chceme, chceme pomôcť trom-štyrom oligarchom, chceme pomôcť talianskemu ENEL-u, alebo pánovi Křetínskemu. Tuná sa musíme zásadne rozhodnúť, čo chceme. Chceme zachraňovať kožu a prdel Křetínskemu, alebo chceme zachrániť všetkých ľudí na Slovensku? Ja osobne si myslím, že vieme to urobiť aj tak, aby aj ovca ostala celá a vlk bol sýty. Ja nie som za to, aby sme teraz položili Slovenské elektrárne. Ja viem, čoho sa obávate, že proste môže sa to dotknúť tých Slovenských elektrární tak, že proste to neprežijú. Ony to neprežijú nie kvôli nám, pán predseda Fico, ony to neprežijú kvôli tomu, že sa zle rozhodli alebo to drancovali. Bol zlý manažment tých elektrární, preto to neprežijú, ak to neprežijú. Určite vláda nechce pripraviť ten zákon tak, aby sme ich proste obrali o nejaké zdroje. Ja by som to veľmi jednoducho povedal, lebo teraz to hovorím smerom k ľuďom, lebo vy tomu asi rozumiete, ale smerom k ľuďom. Slovenské elektrárne predali túto elektriku, ktorú dnes vyrábajú, ju už možno predali pred tromi rokmi. A tú, ktorú vyrobia budúci rok, už je tiež možno predaná. Ale tá cena, aby ste vedeli, nie je za 500 euro ani za 1 000, tá cena je možno za nejakých 50, 60, niečo za 80, niečo možno predali aj za 180, ale keď to všetko spočítate, tak tie elektrárne tú tohoročnú produkciu, a teraz ma neberte za slovo, možno predali za 80 euro. A toto by mali dostať naďalej, pán predseda, takže... Ja viem, na čo narážate. My im nechceme dať 60 alebo 40, aby skrachovali kvôli nám. Nie, ony dostanú presne to, čo by dostali, keby sme to nechali, tú elektriku, nech odíde do Európskej únie, nech odíde tým špekulantom, ktorí na tom zarobia tie tisícnásobky a potom nám tú istú našu elektriku predajú na spote za 500, za 600, za 700 euro a naše podniky skrachujú, naše zdravotníctvo skrachuje, prestane sa na Slovensku učiť, a toto ja nechcem dopustiť, pán predseda. Ja berem to a vnímam to ako ústretový krok strany SMER, že chcete proste o tomto rokovať, že ste to nezarezali hneď od začiatku, ale chcete rokovať. Ja to nemôžem rozhodnúť sám, musí to povedať aj pán minister. Ja by som bol za tých sedem dní, že by sme si to vyjasnili, lebo dá sa to určite nastaviť tak, aby elektrárne dostali tie isté finančné zdroje, ktoré majú, na ktoré majú zmluvy. A keď ich dostanú a skrachujú, je to ich problém, to neni problém štátu, že by niečo urobil špatne. To bude ich zlé manažovanie elektrární, ich zlé, preúverovanie a ja neviem čo odtiaľ vyťahovali, aké zdroje. Ale to znamená, že keď dostanú to, čo majú kontrakty, tie isté, tú istú sumu dostanú od štátu, nemôžu sa sťažovať, že štát ich poškodil, nemôžu. Ale my týmto zachránime celé, celé Slovensko. Nie je mysliteľné, aby sme, bol som teraz vo vodárňach, napr. západoslovenské, alebo východoslovenské vodárne platili 6 mil. za elektriku. Šesť miliónov, teraz majú 12 a od 1. januára im to vychádza na 56. Koľko budú tí ľudia platiť za vodu? Vy budete, pán predseda Fico, prvý tu stáť a budete hromžiť, robte niečo s tou vodou! Lenže my nemôžeme teraz zobrať 3 mld. a hodiť, tu máte, aby bola, ostala lacná voda, a teraz tu máte 30 mld., podnikatelia, aby ste si vykryli tú vysokú cenu energií, a tých všetkých 30, 40 mld. skončí vo vreckách piatich, desiatich, dvadsiatich špekulantov na burzách. A asi by som ani veľmi neklamal, keby som povedal, že niektorí z nich sú aj prepojení na Slovensko, ktorí to aj vyrábajú, aj si to, aj si to vykšeftujú, kúpia lacno a ešte nám to draho predajú. Ale to je fikcia, na to nemám dôkaz. To znamená, že my ako štát nemáme možnosť dať 64 mld., ako vyčlenilo na to napr. Nemecko, nie sme na tom tak, aby sme toto mohli urobiť. My to vieme zachrániť len týmto spôsobom, že dostaneme to do stavu energetickej núdze a potom štát proste zastaví vývoz elektriky von a tunák určí, zastropuje tú cenu, ale tá cena zastropovaná bude taká, aby to tie naše podniky prežili, aby to prežili tí ľudia, aby mali prípadne tú, takú tú nejakú aspoň relatívne dobrú sumu. Určite to nebude suma, ktorá je dnes na spote, neviem, koľko bola dneska, pán minister? (Reakcia ministra.) Včera bolo 500 eur. To znamená, že keď naše podniky po tomto zásahu štátu dostanú transport elektriky aj so všetkými TPS-kami, aj so všetkými príplatkami za káble, za všetko, že dostanú na bode – vo fabrike, v podniku, v krčme, to je jedno, v hoteli – dostanú 180 aj s poplatkami, so všetkým, tak to prežijú. Áno, oproti minulosti je to veľmi vysoká suma, ale je rozdiel a dá sa to prežiť pri tých 180 eurách, ako získať to dnes len silovú hodnotu tej elektriky na 500 euro plus ešte by ste mali z ohromného výpočtu cez ÚRSO vychádzať zo spotových cien elektrickej energie, čiže to by sa nedoplatili tie podniky. Čiže my naozaj si tu musíme vážne dať na misku váh, že koho ideme zachrániť: ten kapitál alebo ideme zachrániť tých ľudí. A ja som za to, že keď trošku sociálne cítite, tak musíme zachraňovať tých ľudí. Musíme zachraňovať podniky, aby tí ľudia kde mali chodiť do roboty, a musíme zachrániť, samozrejme, sektor, ako je zdravotníctvo, školstvo a tak ďalej, ale berem to. Pokiaľ nám to má prejsť, pán predseda Fico, tak ja by som nemal s tým problém to na ten týždeň zastaviť a urobiť tieto rokovania. Nemal by som s tým problém. Ešte raz, pán predseda, chcem vás upozorniť, že nejdeme položiť Slovenské elektrárne ani ich nechceme týmto spôsobom položiť na kolená, preto lebo my im nechceme zobrať nič z ich predajných cien. Ony to nepredali za 500, aby si to niekto nemýlil, Slovenské elektrárne nepredávajú elektriku za 500 euro, ony ju predávajú za 60 a tá elektrika odíde do Lipska a vráti sa k nám za 500 a niekto na tom sprosto zarobí. Európska únia tunák zlyhala, toto je zlyhanie Európskej únie, že tuná regulujeme všetko, ešte aj banány jak majú byť zakrivené a uhorky jak majú byť zakrivené, ale neregulujú takúto burzu a cenu týchto energií. Toto, na toto sa zabudlo, na uhorky sa nezabudlo. To znamená, že toto my musíme urobiť preto, aby sme ochránili tento náš trh, aby sme zachránili ľudí. Takže za mňa, pán predseda, nestihol by som to do dvojminútovej faktickej, takže som vám to chcel povedať. Som za to, pokiaľ tuná bude s tým súhlasiť pán minister, nemôžem ísť proti nemu, ale som za to, ak to odsúhlasí, som za to, za nás, keď by to mohlo potom prejsť konsenzom, ale tento krok musíme urobiť. A nie sme za to, aby sme položili elektrárne. Elektrárne, keď sa im spočíta celá tá elektrická energia, za koľko to tým kšeftárom predali, za tú nízku cenu, tak tú od toho štátu dostanú, takú máme dohodu, myslím, v koalícii. Ďakujem pekne za slovo.